Source: https://hirvikota.wordpress.com/page/2/
Timestamp: 2020-07-12 23:14:29+00:00
Document Index: 2172720

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Hirvikota | Metsän elämää | Sivu 2
Suomen riistakeskus on myöntänyt Kaakkois-Suomen alueelle poikkeuslupia yhteensä 32 karhun metsästämiseen. Määrä on korkeampi kuin viime vuonna, jolloin Kaakkois-Suomessa kaadettiin 24 karhua.
Riistakeskuksen tiedotteen mukaan
Luumäen, Lemin-Taipalsaaren, Miehikkälän, Savitaipaleen-Suomenniemen, Sippolan, Valkealan-Kouvolan, Vehkalahden-Haminan ja Virolahden alueilla saa kaataa neljä karhua.
Riistakeskuksen mukaan Etelä-Suomeen on myönnetty kaatolupia alueille, joissa karhuja on paljon.
Tiedotteessa kerrotaan, että metsästyksen tarkoituksena on säädellä karhukannan kokoa ja lisätä karhujen ihmisarkuutta. Kaakkois-Suomen alueella karhukannan kasvua halutaan hillitä tai pysäyttää kokonaan.
Luonnonvarakeskuksen arvion mukaan Kaakkois-Suomessa on tällä hetkellä hieman alle 300 karhua, joista 55 on pentuja.
Lähde: Kaakkois-Suomeen myönnetty enemmän karhunkaatolupia kuin viime vuonna – Etelä-Saimaa
Kategoria(t): Riistanhoito	| Avainsanat: Karhujahti, Karhukanta, Pentue, Petohavainnot, Petoyhdyshenkilöt, Poikkeuslupa, Riistakeskus	| Kommentoi
Suomen riistakeskus on myöntänyt 289 poikkeuslupaa karhun kannanhoidolliseen metsästykseen. Määrä on 61 lupaa edellisvuotta enemmän.
Poronhoitoalueella voidaan kaataa alueellisen kiintiön nojalla 95 karhua.
Itäisellä poronhoitoalueella saa kaataa 75 ja läntisellä 20 karhua. Kiintiö on 10 eläintä suurempi kuin edellisvuonna.
Viime metsästyskaudella poronhoitoalueelta saatiin saaliiksi yhteensä 86 karhua. Metsästyksellä pyritään vähentämään karhujen porotaloudelle aiheuttamia vahinkoja.
Oulun alueelle myönnettiin viisi karhulupaa, vuosi sitten kaadettiin kolme otsoa.
Kainuuseen karhulupia tuli 16 kappaletta, viime vuonna saaliiksi tuli 20 eläintä.
Maa- ja metsätalousministeriön asettama kokonaiskiintiö tulevalle metsästyskaudelle on 384 eläintä.
Kannanhoidollisten poikkeuslupien määrä on suurin Pohjois-Karjalassa, jonne tiheän karhukannan perusteella myönnettiin 163 poikkeuslupaa, 49 viime vuotta enemmän.
Luonnonvarakeskuksen kanta-arvion mukaan Suomen karhukanta on kasvanut edellisvuodesta. Kasvua on tapahtunut Pohjois-Karjalan lisäksi Kaakkois-Suomessa ja Pohjois-Savossa.
Metsissämme liikkuu arvion mukaan noin 2 000 yli vuoden ikäistä karhua ja yli 400 pentua. Karhun metsästyskausi alkaa 20. elokuuta.
Lähde: Karhulupien määrä kasvoi – karhun metsästys alkaa 20. elokuuta | Kaleva.fi
Kategoria(t): Riistanhoito	| Avainsanat: Kannanhoidollinen metsästys, Karhu, Karhujahti, Karhukanta, Karhun kiintiömetsästys, Pentue, Petohavainnot, Petoyhdyshenkilöt, Poikkeuslupa, Poronhoitoalue	| Kommentoi
Enonkosken, Puumalan, Savonlinnan ja Sulkavan yhteislupa-alueelle myönnettiin 15 karhunkaatolupaa.
Kerimäen ja Savonrannan yhteislupa sallii viiden karhun metsästämisen.
Riistakeskuksen mukaan Etelä-Suomeen on myönnetty kaatolupia alueille, joissa karhuja ja niiden aiheuttamia vahinkoja on paljon.
Tiedotteessa kerrotaan, että metsästyksen tarkoituksena on säädellä karhukannan kokoa ja lisätä karhujen ihmisarkuutta.
Lähde: Etelä-Savossa saa tänä vuonna kaataa 42 karhua – poikkeuslupien määrä viime vuoden tasolla – Itä-Savo
Luonnonvarakeskus myönsi luvan tiheimmän karhukannan mukaan. Karhun saa ampua alueella, joka sijaitsee Virtain, Ruoveden ja Mäntän seudun riistanhoitoyhdistyksisen alueella.
Pirkanmaan alueelle on myönnetty metsästysvuodelle yksi karhunkaatolupa 20. elokuuta alkavalle metsästyskaudelle.
Tällä alueella on tullut Riistakeskuksen mukaan 233 karhuhavaintoja, joista kaksikymmentä on tullut asutuksen lähistöltä. Alueella on Luonnonvarakeskuksen mukaan kaksi karhupentuetta.
Koko Pohjois-Hämeen Riistakeskuksen, johon myös Pirkanmaa kuuluu, alueella on arvioitu elävän 15–20 yli vuoden ikäistä karhua.
Karhun metsästys päättyy viimeistään 31 .lokakuuta.
Koko Suomessa saa tällä metsästyskaudella kaataa yhteensä 384 karhua. Suomessa aikuisia karhuja on noin 2000.
Lähde: Pirkanmaalle yksi karhunkaatolupa vuodelle 2020 | Aamulehti
Kategoria(t): Riistanhoito	| Avainsanat: Karhujahti, Karhukanta, Petohavainnot, Petoyhdyshenkilöt, Poikkeuslupa	| Kommentoi
Loppukesän suuri herkku on taas täällä. Savoyn keittiöpäällikkö näyttää, kuinka ravut kuoritaan ja syödään.
Rapukausi on nyt parhaimmillaan. Savoy-ravintolan keittiöpäällikkönä parhaillaan työskentelevä kokki Heikki Kovalainen näyttää muistin virkistämiseksi, kuinka rapu syödään.
”Tapoja on monia. Tavallisimmin aloitetaan saksista. Sitten edetään pyrstöön ja lopuksi herkutellaan kilven rapuvoilla”, Kovalainen sanoo.
Ravuissa on vähän varsinaista lihaa. Sen vuoksi jokaisesta saksiniekasta kannattaa ottaa kaikki irti.
”Imeskely kuuluu ehdottomasti rapuateriaan. Silloin saa nautittua arvokkaan äyriäisen mehukkuudesta täydellisesti.”
Useimmat kokoavat ravunlihat voilla päällystetylle leivälle ja ripottelevat päälle tilliä. Ravut voi syödä myös sellaisenaan.
”Unohtumattomin asiakas oli ruotsalainen herra, joka tilasi ison määrän rapuja. Kun menin noutamaan lautasta pois, ihmettelin, miksi ravut näyttivät koskemattomilta. Vasta keittiössä huomasin, että tyylitietoinen herra oli koonnut syömänsä ravut tarkalleen alkuperäiseen muotoonsa.”
Rapujen kanssa on tapana siemaista jääkylmä snapsi. Juomaksi sopii raikas, aromaattinen valkoviini tai olut.
Niin suurta gourmetherkkua kuin ravut ovatkin, tärkeintä rapuillallisessa on kuitenkin perinne.
Näin syöt ravut oikein – Ravustus – Ruoka – Helsingin Sanomat.
Suomen riistakeskus on myöntänyt tulevalle syksylle 2319 hirven pyyntilupaa Kainuun alueelle. Pyyntilupien määrä nousi lähes kolmanneksen edelliseen vuoteen verrattuna.
Riistakeskus arvioi kokonaissaaliin nousevan 2800 eläimeen. Viime syksynä kaadettiin 2178 hirveä.
Kainuun alueellinen riistaneuvosto on asettanut tavoitetiheydet maakunnan neljälle hirvitalousalueelle.
Suomussalmella tavoitetiheyshaarukka on 2,5–3,3 hirveä tuhannella hehtaarilla ja muilla alueilla 2,4–3,0. Hirvikannan arvioidaan olevan sovituissa raameissa ensi syksyn jälkeen.
Suunnitelman mukaan hirviä olisi tuhannella hehtaarilla Suomussalmella 3,2, Paltamo-Puolanka-Hyrynsalmi-Ristijärvi-alueella 2,85, Kuhmossa 2,7 ja Sotkamo-Kajaani-Vuolijoki-alueella 2,8.
Hirvikannan verotuksen tavoitteet 2020
Hirviluvat ja arvioitu käyttö rhyt Kainuu 2020
Saaliissa tulee olla riittävästi vasoja, jotta hirvikanta olisi ikärakenteeltaan luonnollisen kaltainen. Tämä on varmistettu lupaehdoilla.
Suomussalmen, Puolangan ja Kuhmon pyyntiluvista saa vain osan käyttää aikuisten hirvien metsästykseen. Muualla riittävään vasaverotukseen toivotaan päästävän suositusten avulla.
Aikuisten hirvien pyynnissä huomio tulee kiinnittää siihen, että kantaan jää riittävästi sonneja.
Hirven metsästys alkaa voimassa olevan metsästysasetuksen mukaan lokakuun toisena lauantaina, joka on tänä vuonna 10. lokakuuta. Metsästysaika kestää tammikuun 15. päivään saakka, mutta koiraa ei saa kuitenkaan käyttää tammikuun pyynnissä.
Lisäksi pyyntilupia voi käyttää tietyin ehdoin syyskuun alusta lähtien vahtimalla pellolta. Tarkoituksena on vähentää hirvien aiheuttamia vahinkoja viljelyksillä.
Lähde: Kainuuseen hirven pyyntilupia reilusti enemmän kuin viime vuonna – Suomen riistakeskus
Kategoria(t): Riistanhoito	| Avainsanat: Hirvijahti, Hirvikanta, Luvat, Riistakannanhoito, Riistakeskus	| Kommentoi
Ravustuskausi alkaa tiistaina 21.7. kello 12. Etelä-Suomessa rapusaaliiden arvioidaan olevan vähintään kohtalaisia heti kauden alusta lähtien.
Keski-Suomen vaiheilla kauden alku voi olla heikompi ja pohjoisempana parhaat saaliit saataneen vasta heinä-elokuun vaihteen jälkeen, arvioivat Luonnonvarakeskuksen, Itä-Suomen yliopiston, Kalatalouden Keskusliiton ja Pohjois-Savon ELY-keskuksen rapuasiantuntijat.
Täplärapu on haitallinen vieraslaji
Täplärapuja ei saa istuttaa edes sellaisiin vesistöihin, joissa niitä on jo entuudestaan. Samalla ehkäistään rapuruton leviämistä täpläravun mukana, sillä täpläravut kantavat lähes poikkeuksetta rapuruttoa.
Rapurutto on haitallinen tai jopa tuhoisa myös täplärapukannoille.
Jokamiehen vastuu harvinaistuneista jokirapukannoista korostuu vuosi vuodelta: jokaisen vesistöstä toiseen liikkuvan tulee huolehtia kalastus- ja ravustusvälineidensä desinfioinnista.
Muut leväsienitaudit
Suosituksena on, että eri vesistöjä varten on omat, erilliset pyyntivälineet. Veneiden tulisi kuivua auringonpaisteessa vesistösiirtojen välillä.
Pilssivedet pitää tyhjentää tarkoin ja tarvittaessa desinfioida.
Lisäksi on muistettava, että rapuja saa säilyttää sumpuissa vain siinä vesistön osassa, josta ne on pyydetty.
Itä-Suomen yliopiston tuoreen tutkimuksen mukaan täpläravun mukana on voinut kulkeutua pohjoisamerikkalaiselta Tahoe-järveltä myös muita leväsieniä rapuruttoloisen lisäksi.
Tutkimuksessa löydettiin pohjoisamerikkalaisista täpläravuista kaksi toistaiseksi tuntematonta leväsientä, jotka ovat läheistä sukua rapuruttoloiselle.
Toinen löydetyistä leväsienistä muistuttaa jo aiemmin tänä kesänä huomiota herättänyttä, Kaavin Mäntyjärveltä löytynyttä rapuruton sukulaista.
Jokirapu- tai täplärapukantojen romahtamisesta sekä uusista rapuhavainnoista voi ilmoittaa internetissä www.kalahavainnot.fi.
Tietojen avulla selvitetään syitä rapukantojen romahduksiin ja rapujen kannanvaihteluihin, arvioidaan jokiravun uhanalaisuutta sekä suunnitellaan kestävää raputaloutta.
Tiedot jokirapuesiintymistä jäävät tutkijoiden, kalatalousviranomaisten ja -neuvonnan käyttöön.
Lähde: Ravustuskaudesta odotetaan keskimääräistä tai jopa hyvää – rapuruton torjuminen on jokaisen vastuulla – Päivän Lehti
Kauriit ja jänikset saavat paljon tuhoa aikaan puutarhassa etenkin näin talvisin. Tässä liuta kokeilun arvoisia vinkkejä, jos pihan aitaaminen ei onnistu.
1. Saippua ja pyykinhuuhteluaine:
Ripusta vahvalta tuoksuvia palasaippuoita puiden oksille tai kiedo runkoihin rättejä, jotka on kasteltu pyykinhuuhteluaineella.
2. Valkosipuli:
Istuta valkosipulia suojaksi arkojen kasvien ympärille. Talvella ja keväällä runkoihin ja oksiin voi sumuttaa valkosipulivettä.
Valkosipulin tavoin toimii myös chililiuos.
3. Verijauho ja ammoniakki:
Etenkin länsinaapurissa luotetaan verijauhon karkottavaan vaikutukseen. Täytä ämpäri vedellä ja lisää joukkoon 1 kg verijauhoa (puutarhakaupasta) sekä 1,5 dl ammoniakkia.
Kasta liuokseen riepuja tai pesusienenpaloja, ja kiinnitä ne puutarhaan karkotteeksi.
4. Koira:
Pihalla liikkuva ja reviirinsä merkitsevä koira on omiaan karkottamaan metsäneläimiä.
5. Ruokintapaikka:
Houkuttele eläimet luvalliseen ruokintapaikkaan, jolloin ne jättävät puutarhan muut kasvit rauhaan.
Tarjoa peuroille ja kauriille kauraa, jäniksille meheviä haavanoksia.
6. Valesydämet:
Leikkaa styroksista valkoisia sydämiä, ja ripusta ne ylösalaisin roikkumaan puiden oksille.
Kauriit luulevat sydämiä lajitovereiden takamuksiksi, ja jättävät ruoka-apajan rauhaan.
7. Valmiit karkotepallot ja -ruiskutteet:
Markkinoilla on useita valmiita peura- ja jäniskarkotteita, joiden käyttö on helppoa ja vaivatonta.
Monesti niiden teho perustuu vastenmieliseen tuoksuun, toisinaan taas ääneen.
8. Liiketunnistinvalot ja heijastimet:
Syttyvä valo säikyttää metsäneläimet tiehensä.
Oksiin voi ripustaa myös heijastimia tai heijastinnauhaa.
9. Lampaanvilla tai koirankarvat (hiukset):
Pyöräytä pesemättömästä lampaanvillasta tai koirankarvasta tukkoja, ja ripusta niitä puutarhaan.
Lampaanrasvan tuoksu säilyy hyvin, ja sen karkotusteho on vahva.
10. Tuomihake ja hajuoksat:
Kata taimien alustat tuomihakkeella. Työnnä tuomen, seljan tai mustaherukan oksia suojaksi toisten kasvien ympärille.
11. Keltainen nauha:
Ympäröi suojattavat istutukset keltaisella varoitusnauhalla.
12. Peurankestävät kasvit:
Sanotaan, että peurat kaihtavat keltakukkaisia kasveja (ainakin niiden kukkiessa).
Peurojen ja kauriiden suosikkeihin eivät kuulu sipulit (Allium), narsissit, rohtosormustinkukka, ukonhatut, akileijat, marunat, unikot, kullerot, päivänliljat ja kuunliljat.
Puuvartisista kasveista ne jättävät yleensä rauhaan tuomen, jasmikkeet, hortensiat, tuhkapensaat, syreenit ja tuijat.
Lähde: Eläintuhoja puutarhassa? Tässä 12 niksiä niiden estämiseen – Maaseudun Tulevaisuus
Kategoria(t): Riistanhoito	| Avainsanat: Jänis, Jäniskanta, Karkotin, Kauris, Puutarha	| Kommentoi
Hiiri voi lemmikkieläimenä elää kolmevuotiaaksi mutta luonnossa harvoin yli vuoden. Hiirtä pienempi lepakko elää kymmeniä vuosia rankoissa luonnonoloissa. Lepakon elimistön iskukyky kiinnostaa myös ihmisen ikääntymisen ja syöpien tutkijoita.
Kymmenen vuotta sitten suomalainen lepakkotutkija otti turhankin läheistä kontaktia tutkittavaansa.
Löysin sen Suomen ensimmäisen vesikauhua kantaneen lepakon, josta varmaan Ylekin raportoi silloin, nauraa Luonnontieteellisen keskusmuseon Luomuksen intendentti Thomas Lilley.
Vesisiippa puraisi, kun hän irrotti sitä pyydysverkosta. Muuten niin ei olisi voinut käydäkään, sillä lepakko puree ainoastaan, jos sen yrittää ottaa käteen, Lilley korostaa.
Lepakko ei hyöki kimppuun
Mutta jos se pääsee puremaan, täytyy kyllä mennä pikimmiten hakemaan rabiesrokotteet.
Rokotussarjaan on syytä, vaikka vesikauhu- eli rabiesvirus, lepakkoraivotauti, on Lilleyn mukaan vain yhdellä tuhannesta Suomen lepakoista. Jos tauti ehtii puhjeta, siitä ei jää henkiin.
Raivotauti on ainoa tauti, jonka tiedetään tappavan myös lepakkoja.
Kaikissa eliöissä on viruksia
Sairauksia puhkeaa, kun yhden eliön viruksia päätyy toiseen lajiin, jolle ne ovat uusi tuttavuus. Nyt niin on käynyt ihmisille pahan kerran, ja sen takia sinäkin ehkä luet tätä juttua kotona eristyksissä.
Tuoreen brittitutkimuksen mukaan lepakoissa ei ole suhteellisesti sen enempää taudinaiheuttajia kuin muissa nisäkkäissä tai linnussa. COVID-19-pandemian takia lepakot ovat kuitenkin saaneet pahiksen maineen.
Yunnanista Kiinasta löytyneen lepakonulosteen tutkimusten perusteella laji, josta SARS-CoV-2-virus päätyi ihmiseen, on aasianherkko.
Herkkoja kutsutaan myös hevosenkenkäyököiksi. Nimitykselle on niiden kasvoissa selvä peruste, hevosenkengän muotoinen ihopoimu.AOP
Koronatauteja on jäänyt huomaamatta
Lepakoista ihmisiin on tarttunut seitsemän epidemioita aiheuttanutta koronavirusta.
Neljä viime vuosisadan puolella todettua virusta olivat lieviä nuhakuumeen aiheuttajia ja ovat sitä edelleen. 2000-luvun tulokkaista SARS ja MERS ovat COVID-19:ää paljon tappavampia, mutta huonommin tarttuvia.
SARSia ei ole esiintynyt sitten Kiinan ja Kanadan kiinalaisyhteisön vuosien 2002–2003 epidemian. Lähi-idässä virinnyttä MERSiä esiintyy yhä hyvin harvakseltaan eläinperäisinä tartuntoina.
Juuri suuren tarttuvuutensa takia pandemiaksi yltyi COVID-19, ei COVID-jokin-aiempi-vuosiluku. Koronaviruksia on tarttunut ihmisiin ennenkin, osoittivat kansainvälisen Eco-Health Alliance-järjestön vasta-ainetestit, joita se teki Kiinassa ennen COVID-19:n ilmaantumista.
Testi tehtiin 400 lounaiskiinalaiselle
Kuudelta löytyi muisto lepakolta saadusta tuntemattomaksi jääneestä taudista. Kiinan lepakoista järjestö on löytänyt vuosikymmenen aikana satoja uusia koronaviruksia.
Thomas Lilley arvelee, että hänen ei tarvitsisi lähteä omasta varsinaissuomalaisesta pihapiiristään lisätäkseen lukua. Lilleyn kivikellarissa horrostaa pohjanlepakoita.
Ennustan, että jos menen tuonne kellariini ja otan näytteen pohjanlepakosta, niin löydän uuden koronaviruksen, Lilley sanoo.
Monet tutkijat ovat tulleet siihen tulokseen, että zoonooseista todennäköisesti tiedetään vain hyvin pieni osa. Zoonoosit ovat tartuntatauteja, joiden aiheuttajat voivat siirtyä eläimistä ihmisiin ja päinvastoin.
Uudet taudit jäävät helposti huomaamatta, jos oireet ovat lievät tai epämääräiset, ja etenkin, jos ihmiset eivät tartuta toisiaan. Epidemia niistä voi tulla vasta, kun ne tarttuvat ihmisestä ihmiseen.
Jos lepakon virus sairastuttaa ja jopa tappaa raavaan ihmisen, miten on mahdollista, että alle 15-grammainen aasianherkko ei ole moksiskaan elimistössään loisivasta seuralaisesta?
Thomas Lilleyn vastaus voi yllättää. Syynä on taito, jota ei ole millään muulla nisäkkäällä.
Lentämisestäkö siis kehittyi lyömätön vastustuskyky, ehkä eläinkunnan paras?
Niin, onko se paras, vain millainen se oikeastaan on? Saattaa olla, että paras onkin heikoin immuunivaste, Lilley puntaroi.
Hämmentävä vastaus vaatii palaamista 60–70 miljoonan vuoden taakse, jolloin linnut lentelivät päivisin, mutta yötaivaalla oli vapaata tilaa. Lepakko käytti tilaisuutta hyväkseen.
Yöllä oli paljon ravintoa saatavilla
Lentäviä hyönteisiä oli tosi paljon, eikä mikään saalistanut niitä, kertoo Lilley.
Ensimmäisten lepakkojen oletetaan olleen nykypäästäisen kaltaisia pikkuotuksia, jotka keksivät hypellä puusta toiseen nappaillakseen hyönteisiä.
Toinen teoria on, että ne roikkuivat puun oksalta, kurottelivat ja yrittivät sillä tavalla saada hyönteisiä kiinni.
Jossakin vaiheessa hyppelystä tai kurottelusta tuli liitämistä, ja siitä kehittyi lentokyky, mutta siitä ei tullut lintumaista liihottelua, vaan paljon raskaampaa puurtamista.
Se vaatii niin paljon energiaa, että lepakkojen arvioidaan saalistavan yössä oman painonsa edestä hyönteisiä, Thomas Lilley kertoo.
Lentäminen on lepakkojen elimistölle niin suuri rasite, että välillä niiden omat solut ei kestä sitä, vaan hajoavat, jolloin niiden perimäainesta vapautuu solujen ulkopuolelle.
Jos ihmisessä on vapaasti vaeltavaa perimäainesta, elimistö käy yleensä nopeasti sellaisen kimppuun ja käynnistää erilaisia immuunireaktioita, koska pitää sitä mahdollisena viruksena tai muuna patogeeninä.
Vaimentunut immuunivaste
Jos lepakko tekisi niin, sillä olisi päällä jatkuva autoimmuunireaktio. Lepakko sairastuisi eikä pystyisi hankkimaan ruokaa tai elämään muutenkaan normaalisti, Lilley selittää.
Siksi lepakko antaa olla. Sillä on vaimentunut immuunivaste. Sen elimistö ei hyökkää solujen ulkopuolella ajelehtivaa perimäainesta vastaan, ei omaa mutta ei myöskään vierasta.
Ihmisen puolustusjärjestelmä sen sijaan käyttää niin raskaita aseita, että niistä voi vahingoittua myös ihminen itse.
Monissa taudeissa viruksen isännän elimistön oma reaktio saa aikaan suuremmat oireet kuin taudin varsinainen aiheuttaja, Lilley vahvistaa.
Mikrobit eivät tavoittele isännän sairastuttamista, saati tappamista. Ne pyrkivät vain hyötymään isäntäsoluista voidakseen monistaa itseään. Virus ei pysty muuten lisääntymään. Ellei isäntä reagoi vasteella, se ei sairastu.
COVID-19:n rajuus ei kuitenkaan johdu pelkästään autoimmuunireaktiosta, jolla ihminen tekee vahinkoa omille kudoksilleen. Myös virus tuhoaa keuhkosoluja. Eikö lepakolle käy samoin?
Ei. Niiden suhde on kommensalistinen, josta ei koidu isännälle haittaa. Se on erittäin pitkän yhteisevoluution tuote.
Virus on niin adaptoitunut isäntäänsä, että se pystyy elämään ja monistumaan siinä aiheuttamatta mitään vaivaa, vastaa Thomas Lilley.
Lepakon lentotaito on syy myös siihen, miksi COVID-19:n nostattama korkeakaan kuume ei auta ihmistä.
Ilmassa pinnistelevällä lepakolla on luontaisesti korkea lämpötila
Virukset ovat tottuneet siihen, että lentäminen nostaa lepakon lämpötilan joka yö 40:een tai jopa 42 asteeseen.
Virukset eivät hajoa siitä, selittää Lilley.
Lepakon ja sen virusten kommensalismi on kehittynyt erittäin pitkän ajan kuluessa. Ihmiskuntaa se ei uhkaisi, ellei ihminen itse olisi muuttanut maailmaa niin, että hän joutuu yhä enemmän kosketuksiin muiden eläinten virusten kanssa.
Sepä tässä se suurin ongelma juuri on, toteaa Lilley.
Lepakko on niin pieni otus, ettei se sinällään eritä suurta virusmäärää. Suomessa on niin vähän sekä asukkaita että lepakoita, että riskiä ei ole. Lepakko ei ole täällä myöskään ruokalistalla.
Kiinan eläintorien kaltaisessa paikassa tilanne on toinen. Kun häkeissä pidetyt lepakot stressaantuvat, virusten erittyminen lisääntyy ja ne voivat tarttua johonkin isompaan nisäkkääseen, jolla ei ole sille vastustuskykyä.
Sillä sitten on niin voimakas koneisto ja keho, että se alkaa puskea ulos viruspartikkeleita oikein kunnolla. Samalla tapahtuu mutaatioita, joiden takia virus pystyy tarttumaan ihmisestä ihmiseen.
Tartuntaan voi riittää sekin, että väli-isäntä joutuu kosketuksiin lepakon ulosteen, virtsan tai syljen kanssa. Virusta on myös niissä – mitä stressaantuneempi lepakko, sitä enemmän.
Pandemia on herättänyt joissakuissa lepakkovihaa
Suomessakin näkee mielipidekirjoituksia, joissa arvellaan, että tulevaisuuden pandemiat estettäisiin hävittämällä kaikki lepakot. Kiinassa on jo suoranaista lepakkovainoa, kertoo Thomas Lilley.
Ekosysteemissä yksi plus yksi ei kuitenkaan ole koskaan vain kaksi. Kun yksi asia muuttuu, vaikutukset voivat kertautua odottamattomilla tavoilla.
Se ainakin on selvää, että ellei lepakoita olisi syömässä hyönteisiä ja ruokailemassa kukissa, siitä olisi välittömiä seurauksia kansanterveydelle ja taloudelle.
Esimerkiksi 500 kasvilajia ei pölyttyisi. Tuhohyönteiset lisääntyisivät. Malariaan ja denguekuumeeseen sairastuisi varmasti paljon enemmän ihmisiä, luettelee Lilley.
Ihminen luo tilaisuuksia ”tauti x:lle”
Jos zoonooseille haluaa osoittaa yhden syntipukin, pois putoavat niin virukset kuin lepakot ja muut villieläimet. Jäljelle jää ihminen.
Maapallon asukasluku on kasvanut 1950-luvun 2,5 miljardista lähes kahdeksaan, muistuttaa Thomas Lilley.
Ihmisasutus laajenee uusille alueille, ja viljelymaaksi raivataan yhä enemmän metsää. Muiden eliöiden elintilaa katoaa. Ne siirtyvät lähemmäksi toisiaan ja ihmistä.
Uusi vuorovaikutus lajien välillä tarkoittaa aina uutta mahdollisuutta sille, että jokin patogeeni siirtyy eliöstä toiseen, myös ihmiseen.
Luomme toiminnallamme tällaisia mahdollisuuksia koko ajan, Lilley sanoo.
COVID-19 ei ole viimeinen ”tauti X”; siitä asiantuntijat ovat täysin yksimielisiä
Kun lepakon viruksesta on sairastuttamaan ihminen, voisiko asian kääntää myös positiiviseksi: Onko lepakon immuunijärjestelmästä saatavissa myös oppia, joka auttaisi ihmistä? Varmasti, vastaa Thomas Lilley.
Lepakolla voi olla paljon kerrottavaa ikääntymisestä. Pieneksi nisäkkääksi lepakko nimittäin elää todella vanhaksi. Alle kymmengrammaiset otukset pystyvät elämään monia kymmeniä vuosia.
– Syyksi on ajateltu sitä, että ne pystyvät poistamaan vapaita happiradikaaleja, Lilley kertoo.
Selitys saattaa jälleen olla se, että lentäminen on työlästä. Se saa lepakon elimistön tuottamaan paljon vapaita happiradikaaleja. Niinpä sillä täytyy olla myös tehokas systeemi, jolla se siivoa ne pois härskistämästä solukalvoja, Lilley selittää tätä teoriaa.
Vapaat radikaalit voivat vaurioittaa myös DNA:ta ja lipoproteiineja, jotka kuljettavat veren rasvoja. Siksi vapaita radikaaleja epäillään osallisiksi myös syövän ja sydän- ja verisuonitautien syntyyn.
Lepakot todellakin sairastuvat hyvin harvoin syöpään. Yhden mahdollisen selityksen tarjosi viime vuonna yhdysvaltalainen tutkimus, jossa selvitettiin ympäristömyrkkyjen vaikutusta lepakon soluihin.
Ihmisiin verrattuina lepakoilla todettiin paljon enemmän proteiinia, joka pumppaa soluista vierasaineita. Kun tuon proteiinin toiminta estettiin kokeissa, lepakoillekin alkoi koitua DNA-vaurioita ja solukuolemia. Havainnosta voi tutkijoiden mukaan olla hyötyä myös ihmisten syöpiä vastaan.
Thomas Lilley kiinnostui lepakoista aluksi niiden kaikuluotausjärjestelmän vuoksi. Sen avulla ne löytävät pimeydessä lentelevät hyönteiset. Sitten tutkijaa alkoi kiinnostaa lepakkojen fysiologia, niiden elimistön sopeutuminen ympäristö- ja ilmastohaasteisiin.
– Esimerkiksi se, miten ne pystyvät täällä Suomessa valmistautumaan talveen ja horrostamiseen eli kerryttämään rasvavarastoja syksyllä, kun hyönteismäärät jo vähenevät.
Juuri nyt Lilleylla on aluillaan tutkimushanke ilmastonmuutoksen vaikutuksista muuttavien lepakoiden viruksiin ja muihin mikrobeihin.
Keski-Euroopassa talvehtivat lepakot saattavat kohdata matkoillaan paljon enemmän lajeja kuin vain Suomessa elävät. Lajit reagoivat ilmastonmuutokseen eri tavoin ja eri nopeudella, mistä seuraa uusia kohtaamisia, joissa patogeenit voivat päästä hyppäämään lajista toiseen.
Projektin tarkoituksena on ennustaa noita ilmastonmuutoksen aiheuttamia virus- ja mikrobiympäristöjen muutoksia lepakoissa, Lilley kertoo.
Kaikuluotausääni paljastaa lepakon
Thomas Lilleyn kellarin pohjanlepakot ovat Suomen tavallisin lepakkolaji ja yleisimpiä lajeja koko Fennoskandiassa. Tuore ruotsalaistutkimus kuitenkin kertoo, että pohjanlepakoiden määrä on pudonnut 30:n viime vuoden aikana puoleen.
Suomessa on kaikkiaan 13 lepakkolajia, mutta yksilöiden määristä on vasta hiljalleen alettu saada käsitystä, Lilley kertoo.
Lepakoita on aika hankala tutkia
Ne ovat niin piilottelevia. Olemme joutuneet keksimään erilaisia menetelmiä, joilla pystyttäisiin arvioimaan populaatioiden yksilömääriä ja sitä, muuttuvatko ne vuosittain.
Tutkimusasemahanke yhdistää Suomen kaikkien yliopistojen eläintieteelliset tutkimusasemat, etelärannikon Tvärminnestä Ylä-Lapin Kevoon. Asemilla on automaattidetektoreita, joilla tallennetaan lepakoiden kaikuluotausääniä.
Jokainen lepakkolaji kaikuluotaa omalla tunnusomaisella äänellään. Äänistä saadaan tietoa lepakkojen määrän vaihtelusta eri puolilla maata ja mahdollisesti myös siitä, liittyvätkö vaihtelut ilmastonmuutokseen.
Lepakolla saattaa monen mielessä olla hieman salaperäinen ja pelottavakin vampyyrin maine, mutta todellisuudessa lepakkoja on kaikkialla, ja lähes 1 300 lajista vain kolme käyttää ravinnokseen verta.
Lepakoita on ollut todella paljon, ja kyllä niitä edelleenkin on. Ihmiset eivät vain huomaa niitä, koska he harvoin tarkkailevat luontoa öisin, sanoo Thomas Lilley.
Siellä, missä on päivisin lintuja, on öisin lepakoita, hän summaa.
Kaikki Suomessa elävät lepakkolajit ovat hyönteissyöjiä, kuten suurin osa maailman muistakin lepakoista. Osa syö hedelmiä, mettä ja siitepölyä. Osalle maistuvat sammakot tai pienet jyrsijät. Jotkin lajit saalistavat öisin muuttavia lintuja.
Lepakot ovat kuitenkin aika generalisteja, varsinkin hyönteissyöjät. Ne syövät oikeastaan kaikkea, mitä eteen tulee, kertoo Lilley.
Thomas Lilley kehuu suomalaisten suhtautuneen lepakoihin aina hyvin ja sanoo, ettei COVID-19 anna mitään syytä muuttaa asenteita.
Jos vintillä on lepakoita, niistä ei ole yhtään enempää haittaa kuin ennenkään. Ne kannattaa jättää elämään omaa elämäänsä rauhassa.
Ellei vintillä oleskella, jätöksiinkään ei ole syytä kajota, ei ainakaan paljain käsin. Vaikka virukset kuolevat nopeasti isäntänsä ulkopuolella, lepakot kasvattavat lantaläjää tuoreella tavaralla joka päivä.
Siivoaminen kannattaa jättää talveen, jolloin lepakot ovat lähteneet. Vintillä lepakot viihtyvät vain kesäisin lisääntymisaikana. Talveksi ne hakevat paikan, jossa lämpötila pysyy noin 4–7-asteisena, luolan tai kellarin.
Jos suomalainen joutuu lepakon kanssa lähietäisyydelle, se tapahtuu todennäköisesti loppukesällä.
Meille Luonnontieteelliseen keskusmuseoon tulee aina paljon kyselyjä elokuussa. Kun nuoret lepakot lähtevät lentoon, ne eksyvät usein avoimista ovista taloihin sisälle. Paksujen hanskojen kanssa lepakon saa sieltä siirtää, neuvoo Thomas Lilley.
Asiantuntijan oma taktiikka on ottaa kiinni sormien pihtiotteella selkäpuolelta, laskostettujen siipien kummaltakin puolelta, lepakon kyynärvarsista. Silloin hätääntynyt lepakko ei pääse puremaan.
Lähde: Lepakkojen virus aiheutti ihmisille pandemian mutta lepakot eivät sairastu – evoluutio on hyvittänyt kömpelöä lentäjää erikoisella immuunijärjestelmällä | Yle Uutiset | yle.fi
Pieni varpuspöllö (Glaucidium passerinum) on linnustomme salaperäisimpiä edustajia. Pääosin hyvin piilottelevaa elämää viettävä varpuspöllö saalistaa lähes itsensä kokoisia saaliseläimiä ja varastoi ne huolellisesti järjestellen pönttöihin ja luonnonkoloihin.
Varpuspöllö on reviirilintu, mutta sen reviiri voi olla varsin pieni. Reviirinsä omistusoikeutta koiras kuuluttaa laulullaan.
Laulupaikakseen se valitsee tavallisesti jonkin korkean kuusenlatvan pesäkolon läheisyydessä. Kuusi on pesäpuistakin yleisin.
Punatulkun kokoinen pöllö, yläpuolelta lämpimän ruskea, valkopilkkuinen, alapuolelta valkeahko, ruskeajuovainen.
Pää melko pieni. Pituus 15–19 cm, siipien kärkiväli 32–39 cm, paino 47–70 g.
Varpuspöllöä voidaan syystä pitää kuusimetsien lintuna, sillä luonnonpesiin perustuvassa aineistossa (n = 204 vuosilta 1986 – 2004) niissä sijaitsi 53% pesistä.
Kuusimetsien lisäksi varpuspöllö pesii erilaisissa mäntymetsissä 22% ja sekametsissä 21%. Luonnollisesti kolopesijä on ollut eniten vanhoissa metsissä, missä koloja ylipäätään on tarjolla.
Pesäpuuna on tavallisimmin haapa 47%, kuusi 31% tai mänty 17%.
Varpuspöllöt tuntuvat suosivan kuusta (pohjantikan kolo), sillä niiden osuus koloa tarjoavista pesäpuista ei edellyttäisi näin suurta osuutta pesäkolon valinnasta.
Naaraan tullessa paikalle koiras vie saaliin koloon ja poistuu itse sieltä. Naaras käy syömässä myyrän. Jos se ei hyväksy koloa, koiras voi esitellä muitakin koloja, joista naaras valitsee sopivimman.
Varpuspöllön pöntön rakennusohjeet
Lentoaukon halkaisija 45 mm
Pesinnän käynnistymiseen ja muninnan aloittamiseen vaikuttavista tekijöistä tärkeimmät ovat ravinnon määrä ja saatavuus sekä kevättalven ja kevään lämpötila.
Varpuspöllöjen tunnettu syys- ja talvivarastointi ei ehkä pelkästään liity talviseen ravinnon saantiin, vaan sillä voi olla merkitystä myös lintujen kunnolle pesintään valmistauduttaessa.
Varpuspöllöt kuitenkin käyttävät talvivarastojaan kevään korvalle saakka, millä lienee huomattava vaikutus lintujen keväiseen kuntoon.
Yksi tärkeä syy syksyisen ja talvisen varastointikäyttäytymisen kehittymisen onkin voinut olla ravinnon saannin turvaaminen pesinnän käynnistämiseen. Varpuspöllö käyttää mm. kottaraispönttöjä talvivarastona, joissa voi olla jopa kymmeniä myyriä.
Kategoria(t): Riistanhoito	| Avainsanat: Koulutus, Turvallisuus	| Kommentoi
Julkaistu 09.07.2020	by Hirvikota
Luonnonvarakeskuksen (Luke) seurantojen mukaan myyräkannat ovat runsastumassa kohti huipputiheyksiä Itä-Suomessa ja paikoin ylimmässä Lapissa.
Keski-Suomessa, Hämeessä, Etelä- ja Lounais-Suomessa sekä Metsä-Lapissa myyräkannat ovat talven jälkeen alhaiset. Pohjanmaan myyräkannat ovat romahtaneet talven aikana.
Myyrien määrät ovat runsastumassa selvästi Kainuussa, Savossa ja Karjalan maakunnissa.
Näillä alueilla tavattiin keväällä kohtalaisia määriä sekä peltomyyriä että metsämyyriä ja lajien lisääntymiskausi oli alkanut tehokkaasti.
On odotettavissa, että kannanvaihtelun huippuvaihe saavutetaan Itä-Suomessa syksyllä 2019.
Myyräkannat runsastuivat kohtalaisesti viime vuonna myös eteläisessä ja lounaisessa Suomessa ja kantojen ennustettiin saavuttavan huipun syksyllä 2019. Myyrien määrät kuitenkin laskivat laajalti talven aikana.
On epätodennäköistä, että eteläisen ja lounaisen Suomen myyräkannat kasvaisivat merkittäviksi syksyyn mennessä.
Pohjois-Suomessa myyräkannat ovat kasvaneet verkkaisesti
Oulun ympäristössä ja Perämeren pohjukassa myyräkannat olivat viime syksynä kohtalaisen runsaat, mikä johti paikallisiin myyrätuhoihin taimikoissa ja puutarhoissa.
Oulun ympäristön myyrät ovat vähentyneet talven aikana merkittävästi, mutta Kemin-Tornion suunnalla myyriä oli vielä kohtalaisen paljon.
Valtaosassa Lappia ja Koillismaata myyrämäärät ovat edellisten vuosien laskuvaiheen jälkeen vielä vaatimattomat, mutta selviä nousun merkkejä on havaittavissa.
Tämä ennakoi kannan vahvistumista tänä kesänä ja huippua syksyllä 2020. Käsivarren Lapissa ja Pohjois-Lapissa myyriä oli runsaasti jo syksyllä.
Kannat ovat näillä alueilla säilyneet kohtalaisen vankkoina talven yli, ja tämä ennakoi pikkujyrsijähuippua pohjoisimpaan Lappiin tulevana syksynä. Voi tosin olla, että huippu jää tavallista vaatimattomaksi, koska loppukeväällä kannat paikoin hieman laskivat.
Myös tunturisopuleista oli havaintoja Käsivarren ja Utsjoen tuntureilta huhtikuussa.
Lumen sulamisen aikoihin ei kuitenkaan havaittu liikkuvia yksilöitä, mikä tarkoittaa sitä, että kanta on melko alhaalla.
Ruotsin puolella sopuleita on ollut enemmän, ja voi olla, että tämä heijastuu meillekin kesän myötä. Mitään isoa kannankasvua ei tänä vuonna kuitenkaan ole odotettavissa. Kesällä tuntureilla on kuitenkin mahdollista nähdä yksittäisiä tunturisopuleita.
Myyrätuhoja on paljastunut hangen alta Oulun ja Kemin ympäristöstä. On todennäköistä, että metsäpuun taimia on joutunut myyrien syömäksi myös etelämpänä Pohjanmaalla.
Myyrien syömiä havupuun taimia ei kannata heti alkukesällä korvata uusilla, koska pahastikin vioitetuilla nuorilla taimilla on vahva toipumiskyky. Lopullinen kuolleisuus ilmenee usein vasta juhannuksen jälkeen.
Itäisessä Suomessa on merkittävä myyrätuhojen riski talvella 2019-2020. Taimien istuttaminen on suositeltavaa tehdä nyt heti mahdollisimman varhain kasvukaudella tai, vaihtoehtoisesti, mikäli mahdollista, siirtää kesään 2020, myyrähuipun jälkeen.
Syksyllä istutetut taimet maistuvat myyrille paremmin kuin keskellä kesää istutetut. Tärkeää on myös pyrkiä poistamaan heinäkasvillisuus uudistusaloilta mahdollisimman kattavasti.
Puumala-virus tartuntariski
Korkeat metsämyyräkannat, ensi syksynä varsinkin Itä-Suomessa, lisäävät myyräkuumetta aiheuttavan Puumala-viruksen tartuntariskiä.
Riski kasvaa loppusyksyllä, jolloin metsämyyrät hakeutuvat ihmisasutuksiin.
Virus tarttuu ihmisiin hengitysteitse metsämyyrien eritteiden saastuttaman pölyn välityksellä, joten tartuntamahdollisuus on suurin ulkorakennuksissa, joihin metsämyyrillä on pääsy.
Lähde: Itäisessä Suomessa myyrähuippu tulevana syksynä – Luonnonvarakeskus
Kategoria(t): Metsänhoito	| Avainsanat: Myyräkannat, Myyräkuume, Puumala-virus	| Kommentoi
Lentää voimakkaasti lyöden siivillään muutaman kerran ja liitäen välillä. Kanahaukan havaitsee usein varisten kiivaiden varoitusrääkymisten opastamana.
Naarasvarista huomattavasti suurempi, koirasvariksen kokoinen.
Pesätuhojen osuus oli suurin harvennetuissa, avoimissa metsissä ja lähellä ihmisasutusta, missä närhi, varis ja korppi viihtyvät parhaiten.
Kategoria(t): Riistanhoito	| Avainsanat: Haukat, Kanahaukka, Varislinnut	| Kommentoi
Heinäsorsa eli sinisorsa (Anas platyrhynchos) on maailman yleisin sorsalintu. Sopeutumiskykyisenä lajina se on levittäytynyt koko pohjoiselle pallonpuoliskolle äärimmäisen kylmiä tai kuumia elinympäristöjä lukuun ottamatta.
Paino: 900–1 400 g
Lisääntyminen: 9–13 munaa
Paikallisesti heinäsorsa on tarkka elinvesistöidensä suhteen. Mieluiten se viettää aikaansa rehevissä järvissä tai lammissa, joissa on paljon lajitovereita.
Ääni http://www.server2345.dk/files/Fil173_Graaand.mp3
Heinäsorsa tulee sukukypsäksi vuoden iässä ja pariutuu loppusyksyllä. Naaras valitsee koiraan perusteellisen soidinmenokatselmuksen myötä. Heinäsorsa on yksiavioinen, mutta naaras saattaa hedelmöittyä myös useista koiraista yhtä aikaa.
Tämä ei ole yleensä naaraan oma valinta, sillä heinäsorsilla esiintyy niin sanottuja raiskauslentoja. Näillä joukko koiraita käy pakkohedelmöittämässä naaraan ja varmistaa perintötekijöidensä siirtymisen eteenpäin. Tätä esiintyy myös monilla muilla sorsalajeilla.
Heinäsorsa on ensimmäisiä Suomeen muuttavia lintuja, ja se saattaa munia ensimmäisen kerran jo huhtikuun alussa. Naaras tekee 9–16 munaa pesään, joka on rakennettu rantakasvillisuuteen, vanhaan linnunpesään tai urbaaniympäristössä lähes mihin tahansa, esimerkiksi rakennukseen.
Jos pesä tuhoutuu, naaraalla on vielä 3–4 mahdollisuutta uusintayritykseen. Suurin syy pesintöjen epäonnistumiseen ovat pienpedot. Hautominen kestää vajaan kuukauden.
Hyvä noutava koira on ehdottoman suositeltava sorsalintujen metsästyksessä: Rantaveden kasvillisuuden sekaan tippunutta kuollutta lintua tai piiloutuvaa haavakkoa on vaikea löytää.
Heinäsorsa eli sinisorsa | metsastajaliitto.fi.
Kategoria(t): Riistanhoito	| Avainsanat: Alkuperäislaji, Sinisorsa, Sorsalinnut, Sorsastus, Vesilinnut	| Kommentoi